VF Plus begin eie fonds om SEB teen te werk(Argieffoto) Die VF Plus het Donderdag ŉ projek van stapel gestuur wat onder meer hulp aan kleinsake-ondernemings gaan bied wat geen staatshulp mag ontvang weens swart ekonomiese bemagtigingsvereistes nie. Tammy Breedt, jeugleier van die VF Plus, het in ŉ verklaring gesê die party se jeugafdeling het ook ŉ inisiatief as deel van die projek begin wat die fokus op die huidige ongeregtighede weens swart ekonomiese bemagtiging (SEB) plaas. Die projek samel skenkings in om kleinsake-ondernemings te help wat weens SEB-vereistes nie vir staatshulp kwalifiseer nie. Die projek sal ook ŉ databasis en ondersteuningsnetwerk skep vir dié ondernemings, word daar in die verklaring verduidelik. Luidens die verklaring sal die fonds aanvanklik fokus om as waarborg te dien vir sagte lenings aan ondernemings in die skoonheid- (haar- en manikuursalonne, en so meer), gasvryheid- (gastehuise, troulokale, en so meer) en tuindienstesektor. Die fonds sal die lenings toeken in samewerking met ŉ geregistreerde finansiële instelling. Die projek se langtermyndoelwit is om ná die Covid-19-pandemie as stimulus te dien vir kleinsake-ontwikkeling. “Die projek se doel is ook om mense wat weens rasgegronde wetgewing benadeel word, se verhale en die gepaardgaande gevolge daarvan te vertel en onder die publiek se aandag te bring.” Volgens Breedt het die party reeds honderde video’s van die eienaars van kleinsake-ondernemings ontvang wat hul nood verduidelik. “Hierdie verhale skets die rampspoedige gevolge vir vele ondernemings wat weens SEB nie ramphulp ontvang nie. Dit vertel die stories van entrepreneurs wat hard gewerk het om hul ondernemings op te bou, maar nou nie hul werknemers kan betaal of ander verpligtinge kan nakom nie,” skryf Breedt in die verklaring. Luidens die verklaring is die VF Plus gekant teen rasgegronde wetgewing. “[Die party] is van mening dat velkleur nie gebruik kan word as ŉ veralgemeende aanduiding van minderbevoorregting nie. Daarom moet velkleur nie as voorwaarde vir bemagtiging geld nie,” lui die verklaring. Maroela Media het reeds berig ŉ regter het vroeër vandeesweek in die Pretoriase hooggeregshof beslis dat die departement van toerisme wel ras as kriterium vir die toekenning van finansiële hulp aan klein, mediumgrootte en mikro-ondernemings (KMMO’s) kan gebruik. AfriForum en Solidariteit se regsverteenwoordigers het Maandag ŉ appèlaansoek in die Konstitusionele Hof teen dié uitspraak ingedien.